**MINDEN JÓ, HA A VÉGE JÓ!**

Csapatunk a REAC Futball csapata a BLSZ I osztály 12. fordulójában hazai pályán, villanyfényes találkozón a Hegyvidék FC csapatával mérkőzött meg. Az előző fordulóban megszakadt hét mérkőzéses nyerési sorozatunk és sajnos az Újpest csapatával csak döntetleneztünk, igy a bajnokságban a második helyen állunk, egy ponttal a Kelen SC mögött. Épp ezért ez a találkozó szintén fontos mérkőzés számunkra, nyugodtan leírhatom, hogy nyerési kényszerben vagyunk. A fiúk átérezték a mérkőzés jelentőségteljességét és nagy gólarányú győzelmet arattunk. A mérkőzést szép számú lelkes közönségünk előtt mi kezdtük. Azonnal átterelődött a játék az ellenfél kapuja elé. A 8. percben már teszteltük az ellenfél kapusát. Kiss Tamás 20 méterről szabadrúgást lőtt, lapos lövését a kapus hárította. A 13. percben megszületett első gólunk. Horváth Patrik cselezgetett a 16-on belül a jobboldalon, az ellenfél buktatta, jogos 11-es. A büntetőt Kiss Tomi magabiztosan gólra váltotta. 1:0. Továbbra is támadásban maradtunk. A 16. percben Nagy Gergő 20 méterről középről lövésre szánta el magát és a léc alá tartó bombáját a kapus nagy bravúrral szögletre ütötte. Óriási mezőnyfölényben játszottunk az ellenfelünk szinte nem is lépte át a térfelünket. A 26. percben újabb nagy lehetőség. Csapatunk legpechesebb játékosa Balázs Bálint megrúgta sokadik kapufáját. A baloldalon vezette fel a labdát, majd 22 méterről tüzelt, eltekerte a labdát a hosszú kapufához, a kapus verve volt, de a kapufa mentett helyette. A lövés gólt érdemelt volna. A 33. percben azonban már nem volt mentség. Megérkezett második gólunk. Jobboldalon vezettük az akciónkat, Horváth Patrik passzolt Lőrincz Danihoz, aki azonnal aljuttatta a játékszert Kasza Danihoz, aki a 16-on belül lefordult ellenfeléről és 10 méterről laposan megszerezte második gólunkat. 2:0. Továbbra is támadásban maradtunk. Azonban az a fránya hazai kapufa továbbra sem volt velünk. Lőrincz Dani 26 méterről lövésre szánta el magát, de ezen a mérkőzésen az ellenfél 12. játékosa a mi kapufánk volt, mert hosszú sarkos felső bombáját ő hatástalanította. Ellenfelünk a Hegyvidék csapata egyáltalán nem veszélyeztetett, helyzet, lövés nélkül játszotta le az első félidőt. 2:0-s eredménynél vonultunk be az öltözőbe. Egyértelmű volt az első félidő után, hogy a két csapat ezen a mérkőzésen nincs egy súlycsoportban, így drukkereink további gólokat vártak. Bizony a gólok a második félidőben meg is érkeztek. Ott folytattuk, ahol abbahagytuk. Óriási mezőnyfölény, sorjáztak a lehetőségek, helyzetek. Az 56. percben az oldalvonal mellől a baloldalon az alapvonaltól 30 méterre Kiss Tamás szabadrúgást végzett el. Beadása a 11-es pont környékén álló Kasza Danit találta meg, aki nagyszerű fejessel megszerezte önmaga második a mi harmadik gólunkat. 3:0. A mérkőzés ezen szakaszában már annyi helyzetünk volt, hogy le sem írom csak a további góljainkat. A 74. percben jobboldali akció, Kutai Dani alapvonali beadása Papp Krisztiánhoz kerül, aki ügyesen visszagurít Somogyi Bálinthoz, aki 10 méterről laposan a hosszú sarokba helyez. 4:0. A 81. percben megszületett 5. gólunk. Somogyi Bálint a kaputól 25 méterre középről remek ütempasszt küldött Töröcsik Bencének, aki 13 méterről magabiztosan helyezett a hálóba. 5:0. És jött a féltucat. Baloldali akció, Sallay Botond lecselezte magát az alapvonalig és a rövid ötösre érkező lapos beadására nagyszerűen érkezett Töröcsik Bence és remekül helyezett a kapu közepébe. 6:0. Mivel ez a gól a 90. percben esett, így leírhatom, hogy minden jó, ha a vége jó! A mérkőzés láttán nyugodtan elmondhatjuk, hogy lelkes közönségünk, szurkolói csoportunk remekül szórakozott és bizony a látottak alapján a gólarány sem túlzott. Én azonban egy kicsit szomorúan állapítottam meg, hogy ebből a sok gólból bárcsak egyet be tudtunk volna gyötörni az Újpest kapujába a múlt héten, de az azért látható, hogy ez az ellenfél nem azt a minőséget képviselte, mint a múltheti vetélytársunk. Nyomulunk tovább, jövő héten szombaton 17h-kor a Vasas pályán fogunk megmérkőzni a 43. számú Építők csapatával. Bátran megállapíthatjuk, ha ilyen formában játszunk, ilyen gólerősek leszünk, akkor az a mérkőzést is magabiztosan megnyerhetjük.

Várjuk Kedves Szurkolóinkat a következő idegenbeli mérkőzésünkre is!

HAJRÁ REAC!

Kiss István György